EPISTOLA CXIV. THEOBALDI COMITIS AD SUGERIUM.  Rescire cupit an Reginaldus de Cortiniaco satisfecerit de pecunia mercatoribus ablata.
SUGERIO Dei gratia abbati Sancti Dionysii amico suo charissimo, THEOBALDUS Blesensis comes, salutem.
Raginaldus de Cortiniaco mandavit mihi se voluntati et beneplacito vestro satisfecisse de pecunia mercatorum. Quod si ita est, quod vobis inde satisfecerit, mihi litteris vestris per hunc nuntium mandare dignemini. Valete.